text: Det er en invasion af tidselsommerfugle som aldrig før
  08 august 2019 kl. 13.43
  Flere hundrede millioner af tidselsommerfugle er denne sommer strømmet til Danmark. De kommer helt fra Mellemøsten og Nordafrika.
  Den er verdens mest almindelige sommerfugl.
  Alligevel kan naturvejleder Rune Lange næsten ikke få armene ned.
  - For sådan en sommerfugle-nørd som mig er det bare helt fantastisk.
  Årsagen til begejstringen er de tusindvis af tidselsommerfugle, der lige nu flyver rundt i Geografisk Have i Kolding. 
  
  Millioner af sommerfugle
  Hele Danmark er i år blevet invaderet af tidselsommerfugle, der har taget hele den lange vej fra Mellemøsten eller Nordafrika.
  Det er særlige klimatiske forhold, der er årsagen til, at der denne sommer er kommet en historisk invasion af lige netop tidselsommerfugle.
  De første dukkede op på Bornholm i maj måned. Siden har de bredt sig til hele landet, og kan ses overalt i haver, parker og marker, hvor de kan finde føde.
  - Der er ekstra mange af dem i år, fordi der har været meget nedbør i Sahara.
  Derfor har der været mere frodigt end normalt. Samtidig har der været de helt rigtige vindforhold, fortæller Rune Lange til TV SYD.
  Set helt på Svalbard
  Når det bliver for varmt, der hvor de kommer fra, søger de nordpå, og tidselsommerfuglene er set både på Færøerne, Island og sågar Svalbard.
  Lige nu har de næsten nyudklækkede tidselsommerfugle travlt med at gøre sig klar til den lange hjemrejse.
  - Det varer ikke længe, før de igen flyver sydpå, og det er langt fra sikkert, at de dukker op igen til næste år, lyder det fra Rune Lange.
  Prøv banantricket
  Vil du nå at få besøg af tidselsommerfugle i din have, kan det stadig lade sig gøre.
  - Prøv at tage en gammel banan og hæng den op i en snor ude i haven. Så kommer de måske og spiser af den, lyder tippet fra Rune Lange fra Geografisk Have.
  
  